b'\n_START_ARTICLE_\nZ35\n_START_SECTION_\nValmistus\n_START_PARAGRAPH_\nAlus tilattiin 17. helmikuuta 1941 Deutsche Schiff- und Maschinenbaulta Bremenist\xc3\xa4 telakkanumerolla 1005. Sen k\xc3\xb6li laskettiin viel\xc3\xa4 samana vuonna 6. kes\xc3\xa4kuuta ja alus laskettiin vesille 2. lokakuuta 1942. Alus valmistui 22. syyskuuta 1943.\n_START_SECTION_\nPalvelus\n_START_PARAGRAPH_\nZ35 l\xc3\xa4hetettiin 12. joulukuuta 1944 kahden muun saksalaisen h\xc3\xa4vitt\xc3\xa4j\xc3\xa4n sek\xc3\xa4 pienempien apualusten kanssa miinoittamaan Suomenlahden kapeikkoa Naissaaren ja Porkkalanniemen v\xc3\xa4lill\xc3\xa4 vanhan sulkumiinoituksen vahvistamiseksi. Tarkoituksena oli vaikeuttaa Neuvostoliiton laivaston p\xc3\xa4\xc3\xa4sy\xc3\xa4 It\xc3\xa4merelle. Kovassa tuulessa ja lumituiskussa Z35 ja Z36 ajoivat omaan miinoitukseensa ja upposivat Porkkalan vuokra-alueen edustalle. Onnettomuudessa hukkui noin 600 miest\xc3\xa4. Merest\xc3\xa4 l\xc3\xb6ydetyt hukkuneiden ruumiit haudattiin ensin Inkoon Fager\xc3\xb6h\xc3\xb6n, josta ne siirrettiin my\xc3\xb6hemmin Saksalaisten sotilaiden hautausmaalle Vantaan Honkanummelle.'